കോവിഡ് മാനദണ്ഡങ്ങള് പാലിക്കാതെ ആദിവാസി ഊരുകള് കയറിയിറങ്ങി സഞ്ചാരികള് വെള്ളമുണ്ട: വയനാട്ടിലെ ആദിവാസി ഊരുകളില് കോവിഡ് കാലത്തും അനധികൃത സന്ദര്ശനങ്ങള് വ്യാപകമാവുന്നു. രണ്ടാം തരംഗത്തില് പോസിറ്റിവ് കേസുകള് വലിയ തോതില് ആദിവാസി കോളനികളിലാണ് കണ്ടെത്തിയത്. ഇതിന്െറ അടിസ്ഥാനത്തില് കോളനികളിലേക്ക് പുറത്തുനിന്നുള്ളവര് പ്രവേശിക്കുന്നതിന് കര്ശന നിയന്ത്രണം ഏര്പ്പെടുത്തിയിരുന്നു. എന്നിട്ടും ഒരുവിധ മാനദണ്ഡവും പാലിക്കാതെ, മുഖാവരണംപോലും ധരിക്കാതെയാണ് പലരും കോളനിസന്ദര്ശനം നടത്തുന്നത്.ഗോത്രമനുഷ്യരെ പരിചയപ്പെടുത്താന് എന്നപേരില് ചില വ്ലോഗര്മാരും വിവിധ കച്ചവടക്കാരും ചുരം കയറി എത്തുന്ന വിനോദസഞ്ചാരികളുമാണ് കോളനികള് കയറിയിറങ്ങുന്നത്. കര്ശന നിയന്ത്രണങ്ങളുള്ളതിനാല് ഊരുകളിലുള്ള പഠനകേന്ദ്രങ്ങള്പോലും അടഞ്ഞുകിടക്കുന്ന ജില്ലയിലാണ് അനധികൃത സന്ദര്ശനങ്ങള്. ഇത് രോഗവ്യാപന ഭീഷണിയുയര്ത്തുന്നു. കോഴിക്കോട്, കണ്ണൂര്, മലപ്പുറം തുടങ്ങിയ അയല് ജില്ലകളില്നിന്നാണ് പൊലീസിെന്റ കണ്ണുവെട്ടിച്ച് ആളുകള് എത്തുന്നത്. മറ്റു ജില്ലകളില്നിന്ന് വരുന്ന സഞ്ചാരികള്ക്ക് ഇത്തരം നിയമങ്ങളൊന്നും ബാധകമല്ലാത്തതു പോലെയാണ് പെരുമാറ്റം. ചുരത്തിലെ കാഴ്ച കാണാനും കോവിഡ് മാനദണ്ഡങ്ങള് പാലിക്കാതെ ആളുകള് ഒഴുകിയെത്തുകയാണ്. ആദിവാസികള്ക്കിടയിലേക്ക് അഖിലേന്ത്യാ ടൂര് കഴിഞ്ഞുവരുന്ന വ്ലോഗര്മാര് മാസ്കുപോലുമില്ലാതെ കടന്നുവരുന്നതായി പരാതിയുണ്ട്. മൂന്നാം തരംഗഭീഷണി നിലനില്ക്കുന്നതിനാല് ഇത്തരക്കാരുടെ സന്ദര്ശനം തടയാന് കര്ശന നടപടി സ്വീകരിക്കണമെന്ന ആവശ്യം ശക്തമാണ്.